یاسلی ساوالان
هر زامانکی باخیرام باشینا قار وار گؤرورم
اوغلو اؤلموش آنا تک گؤزلرین آغلار گؤرورم
هر طرفدن چکیلیب سینهوه داغلار گؤرورم
آی آلان اوستونو غم چیسگینی، هر یانی دومان
آی یاغان باشینا غملر اودو، یاسلی ساوالان
گؤرموشوک یازدا کؤچک لرده چیچکلر آچیلار
هر طرفدن چیمنین سینه سینه گول ساچیلار
ماهنی لار قوشماغا باشلار یئنه ده قوشماچیلار
یاز گلیب گئتدی یئنه گولمه دین اوچ آیدا بیر آن
آی یاغان باشینا غملر اودو، یاسلی ساوالان
قرنیلر کئچدی سنین گولمهدی بیر لحظه اوزون
قانلی یاش تؤکدو سارالمیش اوزونه یاشلی گؤزون
غصّهدن دؤندو قارانلیق گئجه اولدو گونوزون
نه سوران حالینی اولدو نه وئرن جیسمیوه جان
آی یاغان باشینا غملر اودو، یاسلی ساوالان
آند وئررم سنی او قانه بلنمیش داشیوا
گئجه-گوندوز او گؤزوندن تؤکولن قان یاشیوا
اورهگین دردینی بیلدیر او «سهند» قارداشیوا
سنی وارلیق-سنی تانری- سنی بو آه و فغان
آی یاغان باشینا غملر اودو، یاسلی ساوالان
سالارام یادیما بیر لحظه او کئچمیشلریوی
تؤکولن سنگ جفائیله او دور دیشلریوی
ایزلهرم بیر بیر او حئیرت یارادان ایشلریوی
هامیدان من سنین احوالینا آرتیق نیگران
آی یاغان باشینا غملر اودو، یاسلی ساوالان
ساکیت اول، آغلاما قوی بیرجه چکیلسین بو دومان
گون چیخیب ظولمتی بیر یوللوقا قووسون بورادان
«نبی» گلسین، بوز آت اولسون یئنه داغلار آتیلان
«هجر»ین بلکه ییغیلسین گؤزو یولدان، آناجان
آی یاغان باشینا غملر اودو، یاسلی ساوالان
سؤندوره بیلمهدی گؤز یاشین اورهکدن اودووی
چاغیریم قوی کؤمک ائتسین سنه اؤز اؤولادیوی
افتخاریله بوگون ذیکر ائدهرم پاک آدیوی
مرد اوغوللار بئجریب خلقه وئرن شهرت و شأن
آی یاغان باشینا غملر اودو، یاسلی ساوالان
«بابکین»گئتدیسه بوش قالمادی آمما قوجاغین
دولودور مین ائله اوغلانلاریلا هر بوجاغین
نه قدر یئل اسه طوفان قوپا سؤنمز اوجاغین
ای بلالر سپری، خالقا یامان گونده آمان
آی یاغان باشینا غملر اودو، یاسلی ساوالان
چنلی بئلده «دلیلر» قوی یئنه قورسون بوساطی
قوچ کوراوغلو یئنه جولانه گتیرسین قیرآتی
هئچ زامان اصلین ایتیرمز او کی دوزگوندو ذاتی
آند اولا آدیوا، آی گؤزلری آغلار، یاشی قان
آی یاغان باشینا غملر اودو، یاسلی ساوالان
سن دؤیوشلرده بیر آسلان کیمی دوردون آیاغا
اوخ آتیلدیقجا بیزه سینهنی وئردین قاباغا
غم یئمکدن داها جانیم یئتیشبدیر دوداغا
نه یامان گونلره گؤر قالدی بو احساسلی بالان
آی یاغان باشینا غملر اودو، یاسلی ساوالان
بابالاردان بیزه قالمیش بو مثل هاممی بیلیر
سو گلن آرخا دئییبلر یئنه بیرگون سو گلر
فلکین داش اورهگین آه اوخو آخیردا دلر
«بارز» اوغلوندا یئتر سئودیگی یاره او زامان
آی یاغان باشینا غملر اودو، یاسلی ساوالان
برچسبها: یاسلی ساوالان , ساوالان , سبلان , کوه سبلان , مشگین
bjn_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab prs_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab